b'\n_START_ARTICLE_\nGr\xc3\xb8nlands historie\n_START_PARAGRAPH_\nGr\xc3\xb8nlands historie er historien om livet p\xc3\xa5 verdens st\xc3\xb8rste \xc3\xb8y under ekstreme arktiske forhold: en isbre dekker omtrent 84 prosent av \xc3\xb8ya og all menneskelig aktivitet er forbeholdt kysten._NEWLINE_De f\xc3\xb8rste menneskene kom antagelig til Gr\xc3\xb8nland en gang rundt 2500 f.Kr. Denne gruppen d\xc3\xb8de \xc3\xa5penbart ut og ble etterfulgt av flere andre grupper som innvandret fra det nordamerikanske fastlandet. For europeere var Gr\xc3\xb8nland ukjent fram til slutten av 900-tallet e.Kr. da norr\xc3\xb8ne menn fra Island og Norge bosatte seg p\xc3\xa5 s\xc3\xb8rvestkysten. Denne delen av Gr\xc3\xb8nland var ikke befolket da nordboerne kom dit. De direkte forfedrene til dagens gr\xc3\xb8nlandske inuitter er beregnet \xc3\xa5 ha f\xc3\xb8rst kommet til \xc3\xb8ya en gang rundt 1200 e.Kr. fra nordvest. Etter n\xc3\xa6rmere 500 \xc3\xa5r med fast bosetting, forsvant de norr\xc3\xb8ne gr\xc3\xb8nlenderne sporl\xc3\xb8st. Det er lansert mange mulige teorier p\xc3\xa5 hva som kan ha skjedd. Arkeologiske funn antyder at forsvinningen trolig har skjedd en gang mot slutten av 1400-tallet. Danmark-Norge gjorde krav p\xc3\xa5 Gr\xc3\xb8nland etter at \xc3\xb8ya tidligere hadde v\xc3\xa6rt norsk skattland, og etter \xc3\xa5rhundrer uten kontakt med den norr\xc3\xb8ne befolkningen var det bekymring for at de hadde blitt hedninger igjen. En misjon ble sendt avsted for \xc3\xa5 gjeninnf\xc3\xb8re kristendommen i 1721, men ingen nordboere ble funnet. Det ble besluttet \xc3\xa5 isteden d\xc3\xb8pe de lokale gr\xc3\xb8nlandske inuittene og etablere handelsstasjoner langs kysten som en del av Danmarks streben etter \xc3\xa5 skaffe seg kolonier._NEWLINE_I 1931 ble den \xc3\xb8stlige delen av Gr\xc3\xb8nland okkupert av nordmenn p\xc3\xa5 privat initiativ, og fikk senere st\xc3\xb8tte fra den norske regjering. Omr\xc3\xa5det ble kalt for Eirik Raudes Land. To \xc3\xa5r senere ble saken brakt inn for Den internasjonale domstolen i Haag, som d\xc3\xb8mte i fav\xc3\xb8r av Danmark. Norge aksepterte dommen og okkupasjonen ble avsluttet den 5. april 1933. Under den andre verdenskrig ble Gr\xc3\xb8nland l\xc3\xb8srevet fra Danmark, sosialt og \xc3\xb8konomisk, og ble isteden tettere knyttet til USA og Canada. Etter krigen kom kontrollen igjen tilbake p\xc3\xa5 danske hender, og i 1953 ble Gr\xc3\xb8nlands status som koloni endret til oversj\xc3\xb8isk amt (fylke). Selv om Gr\xc3\xb8nland fortsatt er en del av Danmark, har \xc3\xb8ya hatt selvstyre siden 1979. I 1985 ble \xc3\xb8ya det eneste omr\xc3\xa5det som har forlatt Den europeiske union (EU) etter at \xc3\xb8ya hadde blitt medlem av som en del av Danmark i 1973\n_START_SECTION_\nForhistorisk eskimoiske kulturer\n_START_PARAGRAPH_\nGr\xc3\xb8nlands forhistorie handler om gjentatte b\xc3\xb8lger av paleo-eskimoisk innvandring fra \xc3\xb8yene nord for det nordamerikanske fastlandet. Som en av de ytterste utpostene til disse kulturene var livet hele tiden strukket til de ytterste. Flere kulturer kom og deretter d\xc3\xb8de ut i l\xc3\xb8pet av \xc3\xa5rhundrene. I perioden f\xc3\xb8r den norr\xc3\xb8ne innvandringen og utforskningen av Gr\xc3\xb8nland kan arkeologien kun gi tiln\xc3\xa6rmet datering._NEWLINE_Saqqaqkulturen er den tidligste kulturen som etablerte seg i de s\xc3\xb8rlige og vestlige delene av Gr\xc3\xb8nland. Dette folket oppsto en gang rundt 2500 f.Kr. og gikk tilbake en gang rundt 800 f.Kr. I det meste av denne tiden sameksisterte Saqqaqkulturen med en annen kultur som har f\xc3\xa5tt navnet Independence I og som kom til de nordligste delene av Gr\xc3\xb8nland fra hva som i dag er Canada. Den tidligste kulturen i de nordligste og nord\xc3\xb8stlige delene av Gr\xc3\xb8nland var Independence I og oppsto en gang rundt 2400 f.Kr. og varte til en gang rundt 1300 f.Kr. En gang rundt 800 f.Kr. oppsto en tilsvarende kultur, Independence II, i de samme omr\xc3\xa5dene som Independence I. Denne kulturen har blitt karakterisert som en mellomfase mellom de tidligere kulturene og Dorsetkulturen som kom til Gr\xc3\xb8nland en gang rundt 700 f.Kr.; nyere forskning har antydet at disse kulturene kan ha v\xc3\xa6rt identiske innenfor Gr\xc3\xb8nland. Av den grunn har kulturene blitt karakterisert som \xc2\xabgr\xc3\xb8nlandske dorset\xc2\xbb. De nyeste dateringene for Independence II-gjenstander er fra 200- eller 100-tallet f.Kr. Den tidlige Dorsetkulturen eksisterte p\xc3\xa5 Gr\xc3\xb8nland fram til rundt 200 e.Kr. og det har blitt funnet gjenstander s\xc3\xa5 langt nord som Inglefield Land p\xc3\xa5 vestkysten og ved omr\xc3\xa5det Dove Bugt p\xc3\xa5 \xc3\xb8stkysten._NEWLINE_Det er generell enighet at etter at den tidlige Dorsetkulturen falt sammen var Gr\xc3\xb8nland ubefolket i flere \xc3\xa5rhundrer. De neste som kom kan ha v\xc3\xa6rt folk som tilh\xc3\xb8rte den sene Dorsetkulturen, kanskje s\xc3\xa5 tidlig som 800 e.Kr. Den sene Dorsetkulturen var begrenset til de nordvestlige delene av \xc3\xb8ya, og forsvant en gan rundt 1300 e.Kr. Norr\xc3\xb8ne folk fra Island og Norge kom en gang rundt 980 e.Kr. og begynte \xc3\xa5 bosette seg p\xc3\xa5 de s\xc3\xb8rlige s\xc3\xb8rvestlige delene av \xc3\xb8ya._NEWLINE_Antropologer klassifiserte i sin tid inuittene som medlemmer av den mongoloide rase, sammen med ulike sibirske stammer som yakutere, foruten ogs\xc3\xa5 kinesere, koreanere, og japanere. Deres fysiske framtoning er n\xc3\xa6rmere til hva som vanligvis assosieres med asiatiske folk enn til indianere, men kategorisering i henhold til rase er ikke lenger betraktet som s\xc3\xa6rlig produktivt blant antropologer, delvis p\xc3\xa5 grunn av omtvistete rasekategorier.\n_START_SECTION_\nDen norr\xc3\xb8ne bosetningen\n_START_PARAGRAPH_\nGunnbj\xc3\xb8rn Ulvsson oppdaget noen \xc3\xb8yer utenfor Gr\xc3\xb8nlands \xc3\xb8stkyst da han kom ut av kurs fra Norge til Island p\xc3\xa5 begynnelsen av 900-tallet. I l\xc3\xb8pet av siste halvdel 900-tallet, rundt 977, fors\xc3\xb8kte Sn\xc3\xb8bj\xc3\xb8rn Galte en ekspedisjon til Gr\xc3\xb8nland, men interne stridigheter f\xc3\xb8rte til drap og ekspedisjonen returnerte til Island etter en overvintring. Det var ikke f\xc3\xb8r nordmannen Eirik Raude ca. 982 seilte til Gr\xc3\xb8nland og brukte tre \xc3\xa5r p\xc3\xa5 utforske landet at det store kalde landets muligheter ble oppdaget. Eirik Raude kom tilbake til Island og fortalte om et land han kalte for \xc2\xabGr\xc3\xb8nland\xc2\xbb for folk skulle like \xc3\xa5 bo der. Inuittene kaller det for Kalaallit Nunaat, \xc2\xabV\xc3\xa5rt land\xc2\xbb._NEWLINE_I henhold til islandske sagaer dro 25 skip med bosettere til Gr\xc3\xb8nland i 985, men kun 14 kom trygt fram. Datoen har blitt bekreftet av radiokarbondatering fra noe av etterlatenskapene til den f\xc3\xb8rste bosetningen ved Brattahl\xc3\xad\xc3\xb0, dagens Qassiarsuk, som var stedet der Eirik Raude og hans familie slo seg ned p\xc3\xa5. I henhold til de samme skriftene var det \xc3\xa5ret 1000 som Eiriks s\xc3\xb8nn Leiv Eiriksson forlot bosetningen for \xc3\xa5 utforske nytt land enda lengre vest (Nord-Amerikas \xc3\xb8stkyst). Vikingene ga disse omr\xc3\xa5dene navnene Helluland, Markland og Vinland. Det er ikke faglig enighet om eksakt hvor disse landomr\xc3\xa5dene l\xc3\xa5. Det eneste som er sikkert er at arkeologiske utgravinger p\xc3\xa5 New Foundland har funnet bevis for at norr\xc3\xb8ne folk bygget flere hus der. _NEWLINE_Bosetningen p\xc3\xa5 Gr\xc3\xb8nland n\xc3\xa5dde et antall p\xc3\xa5 mellom 4000 og 5000 mennesker, opprinnelig p\xc3\xa5 to steder, en st\xc3\xb8rre \xc3\xb8stlig bosetning kalt Austerbygd og en noe mindre vestlig bosetning kalt Vesterbygd, sistnevnte p\xc3\xa5 kanskje 1000 mennesker p\xc3\xa5 det meste. Til sammenligning er Gr\xc3\xb8nlands innbyggertall p\xc3\xa5 kun 57\xc2\xa0000 mennesker i dag. De norr\xc3\xb8ne opprettholdt en handel med hvalrosstann til Europa, foruten \xc3\xa5 eksportere tau, sau, og sel, i henhold til en opptegnelse fra 1200-tallet. Det er ogs\xc3\xa5 mulig at de handlet t\xc3\xb8rrfisk. Bosetningen var avhengig av Norge og Island for jern og trevare. Sistnevnte var viktig for skipsbygging, selv om de trolig var i stand til \xc3\xa5 hente trevare fra kysten av Markland, muligens dagens Labrador. Sosial og religi\xc3\xb8s kontakt m\xc3\xa5tte komme utenfra. Handelsskip fra Island og Norge kom hvert eneste \xc3\xa5r og overvintret gjerne p\xc3\xa5 Gr\xc3\xb8nland._NEWLINE_I 1126 ble det grunnlagt et bisped\xc3\xb8mme ved Gardar, dagens Igaliku, som ble underlagt erkebisped\xc3\xb8mmet i Nidaros, dagens Trondheim i 1152. Rundt fem kirker fra denne tiden er kjent fra arkeologiske spor. I 1261 aksepterte befolkningen den norske kongens overherred\xc3\xb8mme selv om man fortsatte med egne lover. Som et indirekte resultat av Svartedauens herjinger, ble den norske staten i 1380 underlagt Danmark, noe som var beklagelig for Norge, men katastrofalt for Gr\xc3\xb8nland som var avhengig av skipsfarten til Norge. Etter \xc3\xa5 ha blomstret i det f\xc3\xb8rste \xc3\xa5rhundret av bosetningen opplevde det norr\xc3\xb8ne samfunnet p\xc3\xa5 Gr\xc3\xb8nland sannsynligvis en nedgang i l\xc3\xb8pet av utgangen av 1300-tallet. I 1378 var det ikke lenger en biskop ved Gardar. Etter 1408, da det ble opptegnet at et ekteskap ble inng\xc3\xa5tt i Hvalsey kirke, finnes det ingen sikre opptegnelser om bosetningen lengre. Det er sannsynlig at det \xc3\xb8stlige bosetningen opph\xc3\xb8rte i l\xc3\xb8pet av 1400-tallet selv om man ikke vet dato eller \xc3\xa5rsak for den endelige slutten. Arkeologiske utgravinger har funnet indikasjoner p\xc3\xa5 at den norr\xc3\xb8ne sivilisasjonen kan ha v\xc3\xa6rt i funksjon frem til \xc3\xa5r 1500\n_START_SECTION_\nDen sene Dorset-kulturen og Thule-kulturene\n_START_PARAGRAPH_\nNordboerne var kanskje alene p\xc3\xa5 Gr\xc3\xb8nland da de kom og bosatte seg. En ny innvandring fra vest, den sene Dorset-kulturen, var der allerede, men denne kulturen var begrenset til de ekstreme forholdene helt i nordvestlige Gr\xc3\xb8nland, langt unna den norr\xc3\xb8ne bosetningen som oppholdt seg p\xc3\xa5 de s\xc3\xb8rlige kystene. Noen arkeologiske spor tyder p\xc3\xa5 at denne kulturen var f\xc3\xb8r den norr\xc3\xb8ne kulturen, men forsvant rundt 1300-tallet, omtrent p\xc3\xa5 den samme tiden som den vestlige norr\xc3\xb8ne kulturen opph\xc3\xb8rte. I de omr\xc3\xa5dene for denne kulturen er det arkeologiske spor fra bosetninger som tyder p\xc3\xa5 fra fire til rundt tretti familier som levde sammen for en kort tid i l\xc3\xb8pet av deres epoke._NEWLINE_Rundt 1200-tallet kom en annen arktiske kultur, Thule, fra vest etter \xc3\xa5 ha blitt dannet rundt 200 \xc3\xa5r tidligere i Alaska. De bosatte seg s\xc3\xb8r for den sene Dorset-kulturen og strakte seg over store omr\xc3\xa5der av Gr\xc3\xb8nlands vest- og \xc3\xb8stkyst. Dette folket, forfedrene til dagens moderne inuitter, var fleksible og jaktet p\xc3\xa5 bortimot alle dyr p\xc3\xa5 land eller i sj\xc3\xb8en. Etter hvert som de bosatte seg i stadig st\xc3\xb8rre antall hadde de store matreserver \xc3\xa5 ta av for \xc3\xa5 unng\xc3\xa5 sult om vinteren. Den tidlige Thule-kulturen unngikk de nordligste breddegrader som f\xc3\xb8rst ble bosatt igjen av ny innvandring fra Canada p\xc3\xa5 1800-tallet._NEWLINE_I hvilken grad det har v\xc3\xa6rt kontakt og eventuelt gnisninger mellom de tre ulike kulturene, Dorset, Thule og den norr\xc3\xb8ne, er ikke klart, men det kan ha v\xc3\xa6rt en viss handel mellom kulturene. Muligheten for kontakt er et hyppig debattert tema blant forskerne, ogs\xc3\xa5 om den norr\xc3\xb8ne kulturen hadde en kontakt inn i Canada, ogs\xc3\xa5 ved mulige etterlatenskaper fra norr\xc3\xb8ne leirer utenfor Gr\xc3\xb8nland, noe funnet av en norr\xc3\xb8n mynt fra Olav Kyrres tid, den s\xc3\xa5kalte Maine-mynten som ble funnet i USA. Derimot er det ikke funnet noen norr\xc3\xb8ne handelsvarer i Dorset-leirer p\xc3\xa5 Gr\xc3\xb8nland, og det eneste som er blitt funnet har v\xc3\xa6rt s\xc3\xa5kalte \xc2\xabeksotiske\xc2\xbb gjenstander. Utsk\xc3\xa6ringer av dreide tr\xc3\xa5der og av figurer med skjegg tyder p\xc3\xa5 kontakt med de norr\xc3\xb8ne. Noen fortellinger vitner om v\xc3\xa6pnet konflikter og kidnappinger mellom inuitter og norr\xc3\xb8ne.\n_START_SECTION_\nDansk kolonisering\n_START_PARAGRAPH_\nI 1537 da Norge ble offisielt underlagt den danske krone ble Gr\xc3\xb8nland likeledes dansk overherred\xc3\xb8mme som norsk, og ble slik en del av Danmark-Norges kolonirike. Den viktige skipsfarten som Norge hadde opprettholdt ble utelatt i unionstiden, men selv uten kontakt hevdet den danske kongen overherred\xc3\xb8mme over landet i kraft av sin stilling som norsk konge. P\xc3\xa5 1660-tallet ble det markert ved \xc3\xa5 inkludere en isbj\xc3\xb8rn p\xc3\xa5 det danske v\xc3\xa5penskjoldet. P\xc3\xa5 1600-tallet kom engelske, hollandske og tyske hvalskip til Gr\xc3\xb8nland hvor hvalen stundom kom n\xc3\xa6r kysten, men ingen av disse landene bosatte seg. _NEWLINE_I 1721 ble det sendt en felles ekspedisjon til Gr\xc3\xb8nland best\xc3\xa5ende av b\xc3\xa5de handel som misjon ettersom det var kommet en frykt for at de opprinnelige beboerne, som man ikke hadde kunnskap om, var blitt hedninger eller katolikker. Ekspedisjonen var ledet av nordmannen Hans Egede. Ekspedisjonen kan bli betraktet som en del av en dansk-norsk kolonisering av Nord-Amerika. Ekspedisjonen fant derimot intet menneskelig liv fra den antatte norr\xc3\xb8ne befolkningen. Over tid ble Gr\xc3\xb8nland \xc3\xa5pnet for danske handelsselskaper og stengt for andre land. Den nye kolonien ble sentrert rundt et sted som danskene optimistisk kalte for Godth\xc3\xa5b p\xc3\xa5 s\xc3\xb8rvestkysten; idag hovedstaden Nuuk. Noen inuitter som bodde n\xc3\xa6rt ved handelsstasjonen ble d\xc3\xb8pt til kristendommen._NEWLINE_Da Norges union med Danmark ble oppl\xc3\xb8st i 1814 etter Napoleonskrigene ble de norske oversj\xc3\xb8iske bosetningene unndratt Norge og gjort om til danske kolonier. P\xc3\xa5 1800-tallet ble det \xc3\xb8kt interesse for Gr\xc3\xb8nland for polaroppdagere og vitenskapsmenn som William Scoresby og Knud Rasmussen. P\xc3\xa5 samme tid \xc3\xb8kte kolonielementene for den tidligere handelsorienterte danske samfunnet p\xc3\xa5 Gr\xc3\xb8nland. Misjonsaktiviteten var stort sett suksessfull og i 1861 ble den f\xc3\xb8rste gr\xc3\xb8nlandskspr\xc3\xa5klige avisen grunnlagt. Dansk lov var gjeldende for innbyggerne._NEWLINE_Ved \xc3\xa5rhundreskiftet til 1800-tallet var den nordlige delen av Gr\xc3\xb8nland fortsatt ubebodd og hvor kun spredte hytter satt opp av jaktlag ble funnet. I l\xc3\xb8pet av \xc3\xa5rhundret kom nye inuittfamilier fra Canada inn i dette omr\xc3\xa5det. Den siste gruppen fra Canada kom i 1864. I l\xc3\xb8pet av den samme tiden ble den \xc3\xb8stlige delen av Gr\xc3\xb8nland avfolket grunnet at de \xc3\xb8konomiske forholdene ble verre._NEWLINE_Demokratiske valg for lokalstyrer p\xc3\xa5 Gr\xc3\xb8nland ble holdt for f\xc3\xb8rste gang i 1862\xe2\x80\x931863, skj\xc3\xb8nt det ble ikke tillatt selvstyre for Gr\xc3\xb8nland som helhet. I 1911 ble det introdusert to Landsting, ett for det nordlige Gr\xc3\xb8nland og ett for det s\xc3\xb8rlige Gr\xc3\xb8nland, og som ble sl\xc3\xa5tt sammen til ett i 1951. I l\xc3\xb8pet av denne tiden ble alle beslutninger foretatt i K\xc3\xb8benhavn hvor ingen fra Gr\xc3\xb8nland hadde egen representasjon._NEWLINE_Mot slutten av 1800-tallet ble det danske handelsmonopolet kritisert av handelsfolk. Det ble argumentert at det holdt befolkningen utenfor inntekter og hindret en st\xc3\xb8rre fiskeindustri. Mange gr\xc3\xb8nlendere var derimot rimelig forn\xc3\xb8yd med status quo ettersom de f\xc3\xb8lte at monopolet sikret framtiden for kommersiell hvalfangst. Danskene begynte uansett \xc3\xa5 overf\xc3\xb8re sine investeringer til fiskeindustrien.\n_START_SECTION_\nStrategisk betydning\n_START_PARAGRAPH_\nEtter at Norge oppn\xc3\xa5dde full uavhengighet i 1905 ble det klart at enkelte nordmenn ikke aksepterte dansk overherred\xc3\xb8mme over Gr\xc3\xb8nland ettersom landet i \xc3\xa5rhundrer hadde v\xc3\xa6rt en del av Norgesveldet og kun g\xc3\xa5tt tapt nylig i 1814. I 1931 okkuperte den norske hvalfangeren Hallvard Devold det ubebodde \xc3\xb8stlige Gr\xc3\xb8nland p\xc3\xa5 eget initiativ og kalte det for Eirik Raudes Land. Deretter ga den norske regjering sin st\xc3\xb8tte til okkupasjonen. To \xc3\xa5r senere ble saken brakt inn for Den internasjonale domstolen i Haag, som d\xc3\xb8mte i fav\xc3\xb8r av Danmark. Norge aksepterte dommen og okkupasjonen ble avsluttet den 5. april 1933._NEWLINE_I l\xc3\xb8pet av den andre verdenskrig da Tyskland strakte sine krigsoperasjoner til Gr\xc3\xb8nland signerte den danske ambassad\xc3\xb8ren i USA, Henrik Kauffmann som ikke hadde akseptert den tyske okkupasjonen av Danmark, en overenskomst som tillot USA den 9. april 1941 \xc3\xa5 ha milit\xc3\xa6re styrker p\xc3\xa5 Gr\xc3\xb8nland. Ettersom de danske myndighetene ikke hadde st\xc3\xb8rre kontakt med Gr\xc3\xb8nland i l\xc3\xb8pet av krigen kom landet til \xc3\xa5 nyte en uavhengighet og hvor dens forskyvinger ble garantert av USA og Canada._NEWLINE_I l\xc3\xb8pet av den kalde krigen hadde Gr\xc3\xb8nland en viktig strategisk betydning, og kontrollerte deler av de sovjetiske arktiske havnene og Atlanterhavet som helhet for uten \xc3\xa5 v\xc3\xa6re en base for \xc3\xa5 observere eventuelle rakettangrep over arktisk mot det amerikanske fastlandet. I 1951 ble Kauffmann-overenskomsten erstattet av en ny. Flyplassen Thule Air Base ved Thule (n\xc3\xa5 Qaanaaq) i nordvest ble gjort til en hel\xc3\xa5rsbase. I 1953 tvang Danmark flere inuittfamilier til \xc3\xa5 flytte fra sine hjem da basen skulle utvides. P\xc3\xa5 grunn av dette har basen v\xc3\xa6rt et konfliktomr\xc3\xa5de mellom de danske myndighetene og inuittene. Denne motsetningen \xc3\xb8kte ytterligere da det den 21. januar 1968 var en nukle\xc3\xa6r hendelse: en B-52 Stratofortress som fraktet fire hydrogenbomber krasjet i n\xc3\xa6rheten av basen og lekket store mengder av plutonium utover isen. Selv om en god del av plutonium ble samlet er det mange innf\xc3\xb8dt som fortsatt vitner om deformasjoner p\xc3\xa5 dyrelivet.\n_START_SECTION_\nSelvstyre\n_START_PARAGRAPH_\nGr\xc3\xb8nlands kolonistiske status ble fjernet i 1953 da landet ble en del av det danske kongeriket og med representasjon i det danske Folketing. Danmark begynte ogs\xc3\xa5 et utdannelses- og helseprogram for gr\xc3\xb8nlenderne. P\xc3\xa5 grunn av dette ble gr\xc3\xb8nlenderne stadig mer konsentrert rundt byene. Ettersom de fleste innbyggerne var fiskere og hadde vanskeligheter med \xc3\xa5 finne arbeid i byene \xc3\xb8kte arbeidsledigheten og sosiale problemer som alkoholisme plagde Gr\xc3\xb8nland._NEWLINE_Da Danmark s\xc3\xb8kte medlemskap i EU \xc3\xb8kte de politiske friksjonene i den tidligere kolonien. Gr\xc3\xb8nlenderne mente at den europeiske tollen ville bli skadelig for deres handelsforhold som for en stor del var rettet mot ikke-europeiske land som USA og Canada. Etter Danmark, inkludert Gr\xc3\xb8nland, ble medlem av EU i 1973 til tross for at Gr\xc3\xb8nland hadde 70,3\xc2\xa0% nei-stemmer, f\xc3\xb8lte mange p\xc3\xa5 Gr\xc3\xb8nland at deres representasjon i K\xc3\xb8benhavn ikke var nok og de lokale politiske partiene begynte \xc3\xa5 planlegge selvstyre. Folketinget ga tillatelse for dette i 1978, og selvstyre ble effektivisert det p\xc3\xa5f\xc3\xb8lgende \xc3\xa5ret. Den 23. februar 1982 stemte 53\xc2\xa0% av Gr\xc3\xb8nlands befolkning for at landet skulle forlate EU, noe som ble gjennomf\xc3\xb8rt i 1985._NEWLINE_Gr\xc3\xb8nland i tiden etter 1978 har blitt framstilt som en inuittnasjon og danske stedsnavn har blitt byttet ut med nye inuittiske. Senteret for det danske samfunnet p\xc3\xa5 \xc3\xb8ya, Godth\xc3\xa5b, har blitt til Nuuk. I 1985 ble et gr\xc3\xb8nlandsk flagg etablert i stil med nordiske flaggene. Bevegelsen for en fullstendig l\xc3\xb8srivelse fra Danmark er fortsatt svak._NEWLINE_Utenrikspolitikken som tidligere ble h\xc3\xa5ndtert av Danmark er n\xc3\xa5 overlatt delvis til selvstyret. Etter at Gr\xc3\xb8nland forlot EU har landet signert avtaler med flere mindre organisasjoner, blant annet med Island og F\xc3\xa6r\xc3\xb8yene og inuittbefolkningene i Canada og Russland. Landet var ogs\xc3\xa5 en av grunnleggerne for milj\xc3\xb8organisasjonen, R\xc3\xa5det for arktiske sp\xc3\xb8rsm\xc3\xa5l, Arctic Council (AC) i 1996. Avtalen mellom Danmark og USA fra 1951 ble omarbeidet for \xc3\xa5 inkludere et selvstyrt Gr\xc3\xb8nland. I 1999\xe2\x80\x932003 forslo selvstyret at Gr\xc3\xb8nland skulle ha som m\xc3\xa5l at Thule Air base skulle bli en internasjonal overv\xc3\xa5kings- og satellittstasjon underlagt Forente nasjoner (FN)._NEWLINE_Moderne teknologi har gjort Gr\xc3\xb8nland mer tilgjengelig, ikke minst grunnet luftfart, men hovedstaden Nuuk (Godth\xc3\xa5b) mangler fortsatt en internasjonal flyplass. Fjernsynssendinger begynte i 1982.'